વૈશ્વિક શેરબજારના સકારાત્મક પ્રવાહને પગલે સ્થાનિકમાં સુધારો જોવાયો હતો. જેને પગલે સેન્સેક્સ અને નિફ્ટી 1લી ફેબ્રુઆરી પછીની સૌથી ઊંચી સપાટીએ બંધ રહ્યા હતા. આઇઆઇપી અને ફુગાવાના માઇક્રો ઇકોનોમીના ડેટા જાહેર થવાના હોવાથી સુધારો મર્યાદીત રહ્યો હતો. ઊંચા મથાળે શેરોમાં પ્રફિટ બુકિંગ જોવાયું હોવા છતાં બ્રોડબેઇઝ આંક સુધર્યા હતા અને માર્કેટ બ્રેડથમાં પણ સુધારો હતો. અમેરિકન એફડીએ તરફથી કંપનીઓને મળી રહેલી મંજૂરીને પગલે ફાર્મા શેરોમાં આકર્ષણ જોવાયું હતું. ભારતીય શેરબજાર ધીમે ધીમે વધી રહ્યા હોવા છતાં હજી એફઆઇઆઈ ભારતીય શેરબજાર પ્રત્યે પોઝિટીવ વલણ ધરાવતી જોવા મળતી નથી. જેને કારણે બજારમાં સુધારો મર્યાદીત રહેવાની સાથે વધ્યા મથાળે નફો બુક કરવાનું પણ વાતાવરણ ઝડપથી સર્જાય છે એમ માર્કેટ એનાલિસ્ટોનું કહેવું હતું. ઓપેક દેશોની ક્રૂડના ઉત્પાદન અંગે વિરોધાભાસી નિવેદનો રહેતાં તેની અસરે બ્રેન્ટ ક્રૂડ 76 ડોલરની આસપાસ અથડાઈ જતાં રૂપિયા પર અસર રહી હતી.